P9_TA(2021)0500

Равенство между жените и мъжете в Европейския съюз през периода 2018 — 2020 г.

Резолюция на Европейския парламент от 15 декември 2021 г. относно равенството между жените и мъжете в Европейския съюз през периода 2018 — 2020 г. (2021/2020(INI))

(2022/C 251/02)

Европейският парламент,

— като взе предвид член 2 и член 3 от Договора за Европейския съюз, членове 6, 8, 10, 83, 153 и 157 от Договора за функционирането на Европейския съюз и членове 21 и 23 от Хартата на основните права на Европейския съюз,

— като взе предвид Всеобщата декларация за правата на човека от 1948 г.,

— като взе предвид директивите на ЕС от 1975 г. насам относно различни аспекти на равното третиране на жените и мъжете, и по-специално Директива 79/7/ЕИО на Съвета от 19 декември 1978 г. относно постепенното прилагане на принципа на равното третиране на мъжете и жените в областта на социалното осигуряване (1), Директива 86/613/ЕИО на Съвета от 11 декември 1986 г. за прилагане на принципа на равното третиране на мъжете и жените, които извършват дейности в качеството на самостоятелно заети лица, включително и в сектора на земеделието, както и за закрила на самостоятелно заетите жени по време на бременност и майчинство (2), Директива 92/85/ЕИО на Съвета от 19 октомври 1992 година за въвеждане на мерки за насърчаване подобряването на безопасността и здравето по време на работа на бременни работнички и на работнички родилки или кърмачки (3), Директива 2004/113/ЕО на Съвета от 13 декември 2004 г. относно прилагане на принципа на равното третиране на мъжете и жените по отношение на достъпа до стоки и услуги и предоставянето на стоки и услуги (4), Директива 2006/54/ЕО на Европейския парламент и на Съвета от 5 юли 2006 година за прилагането на принципа на равните възможности и равното третиране на мъжете и жените в областта на заетостта и професиите (5), Директива 2010/18/ЕС на Съвета от 8 март 2010 г. за прилагане на ревизираното рамково споразумение за родителския отпуск, сключено между Конфедерацията на европейския бизнес (BUSINESSEUROPE), Европейската асоциация на занаятите и малките и средните предприятия (UEAPME), Европейския център на предприятията с държавно участие и на предприятията от общ икономически интерес (CEEP) и Европейската конфедерация на профсъюзите (ETUC) (6), Директива 2010/41/ЕC на Европейския парламент и на Съвета от 7 юли 2010 г. за прилагане на принципа на равно третиране на мъжете и жените, които извършват дейности в качеството на самостоятелно заети лица, и за отмяна на Директива 86/613/ЕИО на Съвета (7),

— като взе предвид Конвенцията на ООН за преследване на търговията с хора и експлоатацията на чужда проституция от 1949 г.,

— като взе предвид Програмата на ООН за устойчиво развитие за периода до 2030 г. и целите за устойчиво развитие, и по-специално цел 5 и съответните ѝ цели и показатели,

— като взе предвид Конвенцията на Съвета на Европа за превенция и борба с насилието над жени и домашното насилие (Конвенцията от Истанбул),

— като взе предвид Пекинската декларация и платформа за действие, приети на Четвъртата световна конференция за жените на 15 септември 1995 г., както и окончателните документи, приети на специалните сесии на ООН „Пекин + 5“, „Пекин + 10“, „Пекин + 15“ и „Пекин + 20“,

— като взе предвид Конвенцията за премахване на всички форми на дискриминация по отношение на жените от 18 декември 1979 г.,

— като взе предвид Конвенция № 100 на Международната организация на труда за равенството в заплащането (1951 г.);

— като взе предвид Конвенция № 156 на Международната организация на труда относно равенството на възможностите и еднаквото отношение към работниците и служителите от двата пола: работници и служители със семейни задължения,

— като взе предвид съобщението на Комисията от 5 март 2020 г., озаглавено „Съюз на равенство: Стратегия за равенство между половете (2020 — 2025 г.)“ (COM(2020)0152),

— като взе предвид съобщението на Комисията от 12 ноември 2020 г., озаглавено: „Съюз на равенство: Стратегия за равнопоставеност на ЛГБТИК за 2020 — 2025 г.“ (COM(2020)0698),

— като взе предвид работния документ на службите на Комисията от 5 март 2021 г., озаглавен „Доклад за 2021 г. относно равенството между жените и мъжете в ЕС“ (SWD(2021)0055),

— като взе предвид съобщението на Комисията от 24 март 2021 г., озаглавено „Стратегия на ЕС за правата на детето“ (COM(2021)0142),

— като взе предвид проучването, озаглавено „The gendered impact of the COVID-19 crisis and post-crisis period“ (Свързаното с пола въздействие на кризата с COVID-19 и периода след кризата), публикувано от Тематичния отдел по граждански права и конституционни въпроси на Генерална дирекция за вътрешни политики на 30 септември 2020 г.,

— като взе предвид индекса за равенството между половете за 2019 г. и 2020 г. на Европейския институт за равенство между половете,

— като взе предвид своята резолюция от 9 юни 2015 г. относно стратегията на ЕС за равенство между жените и мъжете за периода след 2015 г. (8),

— като взе предвид своята резолюция от 14 юни 2017 г. относно необходимостта от стратегия на ЕС за предотвратяване и премахване на разликата в пенсиите на мъжете и жените (9),

— като взе предвид своята резолюция от 17 декември 2020 г. относно необходимостта от специален състав на Съвета относно равенството между половете (10),

— като взе предвид своята резолюция от 21 януари 2021 г. относно стратегията на ЕС за равенство между половете (11),

— като взе предвид своята резолюция от 21 януари 2021 г. относно перспективата за равенство между половете по време на кризата с COVID-19 и в периода след кризата (12),

— като взе предвид своята резолюция от 11 февруари 2021 г. относно бъдещи предизвикателства пред правата на жените в Европа: повече от 25 години от Пекинската декларация и платформата за действие (13),

— като взе предвид своята резолюция от 24 юни 2021 г. относно положението със сексуалното и репродуктивното здраве и правата в тази област в ЕС във връзка със здравето на жените (14),

— като взе предвид член 54 от своя Правилник за дейността,

— като взе предвид доклада на комисията по правата на жените и равенството между половете (А9-0315/2021),

А. като има предвид, че правата на жените са права на човека и следователно са всеобщи и неделими, както е заложено в Договора за Европейския съюз и в Хартата на основните права; като има предвид, че борбата за равенство между мъжете и жените и насърчаването и защитата на правата на жените е действително колективна отговорност, като в тази област е необходимо да се постигне по-бърз напредък и да се полагат повече усилия от институциите на ЕС и от държавите членки; като има предвид, че ЕС и неговите държави членки трябва да се стремят да се борят с неравенствата и дискриминацията, основаващи се на социалния и биологичния пол, да насърчават равенството между половете и да гарантират равни права и третиране на жените и мъжете в цялото им многообразие, както и да гарантират, че те имат равни права и възможности за формиране на обществото и на собствения си живот; като има предвид, че според Европейския институт за равенство между половете на ЕС ще бъдат необходими най-малко 60 години, за да постигне пълно равенство между половете; като има предвид, че равенството между мъжете и жените в ЕС все още не е постигнато и напредъкът в тази посока все още се извършва с бавни темпове, стагнира или дори регресира в някои региони и държави; като има предвид, че резултатът на ЕС в индекса за равенство между половете се е увеличил само с 4,1 пункта от 2010 г. насам и с 0,5 пункта от 2017 г. насам (15); като има предвид, че държавите членки са постигнали среден резултат от 67,9 от общо 100 за 2020 г.;

Б. като има предвид, че жените трябва да разполагат със същите възможности като мъжете за постигане на икономическа независимост; като има предвид, че макар равнището на заетост сред жените да се е повишило, неравенството между половете на пазара на труда продължава да бъде обезпокоителна реалност и значително предизвикателство, а тенденциите на пазара на труда в контекста на пандемията показват по-значително въздействие върху жените, отколкото върху мъжете (16); като има предвид, че равнището на заетост на мъжете в трудоспособна възраст в ЕС-27 е било 79 % през 2019 г., като надвишава равнището на заетост на жените с 11,7 процентни пункта; като има предвид, че по отношение на участието на пазара на труда 8 % от мъжете в ЕС работят на непълно работно време в сравнение с 31 % от жените, което показва трайно неравенство; като има предвид, че разликата между половете по отношение на равнището на заетост на пълно работно време се е увеличила в осем държави членки от 2010 г. насам; като има предвид, че е постигнат твърде малък напредък в борбата със секторната и професионалната сегрегация по полов признак на пазара на труда; като има предвид, че разликата в заетостта е особено голяма при жените с лош социално-икономически статус, като самотните майки, жените, полагащи грижи, жените с увреждания, жените мигранти и жените бежанци, жените от различен расов и етнически произход и от религиозни малцинства, жените с ниски образователни постижения, жените ЛГБТИК+, както и младите и възрастните жени;

В. като има предвид, че на жените в ЕС се плаща средно с 14 % по-малко на час в сравнение с мъжете и като има предвид, че разликата в заплащането на жените и мъжете варира между 3,3 % и 21,7 % в отделните държави членки; като има предвид, че въпреки факта, че принципът на равно заплащане на мъжете и жените е част от достиженията на правото на ЕС от 1957 г. насам и значителна част от националното законодателство, и въпреки предприетите действия и изразходваните средства за намаляване на тези различия, напредъкът е изключително бавен и неравенството в заплащането дори се е влошило в няколко държави членки; като има предвид, че много повече жени, отколкото мъже, работят на непълно работно време (8,9 милиона спрямо 560 000) поради отговорностите си за полагане на грижи; като има предвид, че нарастващите потребности от дългосрочни грижи и недостигът на услуги за полагане на грижи изострят неравенството между половете в рамките на семействата и заетостта; като има предвид, че данните на Евростат показват, че безработицата сред жените е нараснала от 6,9 % през април на 7,9 % през август 2020 г., докато безработицата сред мъжете е нараснала от 6,5 % на 7,1 % през същия период;

Г. като има предвид, че жените се сблъскват с междусекторна неравнопоставеност и дискриминация, като сред причините за това положение са техният расов, етнически или социален произход, тяхната сексуална ориентация, полова идентичност и изразяване, религия или убеждения, техният статут на пребиваване и увреждане, и като има предвид, че трябва да се положат усилия за преодоляване на всички форми на дискриминация, за да се постигне равенство между половете за всички жени; като има предвид, че политиките на ЕС досега не са приложили междусекторен подход и са съсредоточени само върху индивидуалното измерение на дискриминацията, с което се неглижират нейните институционални, структурни и исторически измерения; като има предвид, че прилагането на междусекторен анализ не само ни позволява да разберем структурните пречки, но и предоставя доказателства, въз основа на които да се създадат референтни показатели и да се проправи пътят към стратегически и ефективни политики срещу системната дискриминация, изключването и социалните неравенства;

Д. като има предвид, че в доклада на Комисията за 2021 г. относно равенството между половете в ЕС се стига до заключението, че пандемията от COVID-19 е засегнала сериозно живота на жените и е изострила съществуващите неравенства между половете в почти всяко едно отношение; като има предвид, че около 70 % от работещите в социалния и здравния сектор, които са начело на усилията за борба с пандемията, са жени, например медицински сестри, лекари или помощен почистващ персонал; като има предвид, че многобройните последици от пандемията за жените варират от увеличаване на основаващото се на пола насилие и на домашното насилие и тормоз до възникването на по-голяма тежест под формата на неплатени грижи и домакински отговорности, като жените продължават да изпълняват по-голямата част от домакинските и семейните задачи, още повече когато работят от разстояние, когато са безработни или работят на непълно работно време; като има предвид, че освен това жените се оказват в неравностойно от икономическа гледна точка положение на пазара на труда, по-специално здравните работници, лицата, полагащи грижи, и работниците в други доминирани от жени и несигурни сектори, и се сблъскват с ограничен достъп до сексуално и репродуктивно здраве и права; като има предвид, че икономическото въздействие на пандемията заплашва да заличи постигнатия с цената на толкова усилия напредък по отношение на икономическата независимост на жените през последното десетилетие; като има предвид, че заетостта на жените спадна по-рязко по време на пандемията, отколкото по време на рецесията от 2008 г. (17), като доведе до значителни последици за жените и техните семейства и за икономиката като цяло, включително намалени възможности, свободи, права и благосъстояние; като има предвид, че в доклада относно неравенството между половете в световен мащаб за 2021 г. се посочва, че времето, необходимо за преодоляване на неравнопоставеността между половете, се е увеличило с едно поколение — от 99,5 години на 135,6 години, в резултат на пандемията (18);

Е. като има предвид, че през последното десетилетие беше поставен безпрецедентен акцент върху равенството между половете в спорта, но не винаги по най-добрите причини и с най-добрите цели, особено по отношение на правата на жените на практика;

Ж. като има предвид, че Европейският институт за равенство между половете определя насилието над жени, основано на пола, като всяка форма на насилие, което е насочено срещу жена само защото е жена или което засяга жените непропорционално; като има предвид, че насилието срещу жени във всичките му форми (физическо, сексуално, психологическо, икономическо или кибернасилие) е нарушение на правата на човека, крайна форма на дискриминация срещу жените и една от най-големите пречки пред постигането на равенство между половете; като има предвид, че насилието, основано на пола, се корени в неравномерното разпределение на сила между жените и мъжете, в сексизма и свързаните с пола норми и стереотипи, които доведоха до доминация над жените и дискриминация срещу тях от страна на мъжете, и може да има различна проявление, интензивност и форма; като има предвид, че изграждането на общество, свободно от основано на пола насилие, трябва да бъде признато като абсолютно необходима предпоставка за равенство между половете;

З. като има предвид, че 31 % от жените в Европа са били подложени на физическо и/или сексуално насилие и като има предвид, че безброй жени са подложени на сексуално насилие и тормоз в интимните партньорства и в обществения живот (19); като има предвид, че докладите и данните от няколко държави членки показват обезпокоително нарастване на насилието, основано на пола, по време на пандемията от COVID-19; като има предвид, че според Световната здравна организация някои държави членки са докладвали за нарастване с 60 % на спешните повиквания от жени, подложени на насилие от страна на техния интимен партньор по време на пандемията (20); като има предвид, че според доклад на Европол сексуалното насилие над деца онлайн се е увеличило драстично в ЕС (21); като има предвид, че въздействието на изолацията върху социалния, икономическия, психологическия и демократичния живот е непропорционално тежко за хората и жените в уязвимо положение, по-специално по отношение на излагането на насилие, повишената икономическа зависимост и неравенствата на работното място и между ролите за полагане на грижи; като има предвид освен това, че ограничителните мерки затрудняват допълнително жертвите на насилие от страна на интимния партньор да търсят помощ, тъй като често се озовават в изолация заедно със своите насилници и имат ограничен достъп до услуги за подкрепа; като има предвид, че недостатъчните или неадекватни структури и ресурси за подкрепа изостриха вече съществуващата „пандемия в сянка“;

И. като има предвид, че съществуват обезпокоителни движения, насочени срещу равенството между половете и срещу феминизма, които атакуват правата на жените в цяла Европа, оспорват постиженията и напредъка и по този начин подкопават демократичните ценности; като има предвид, че враждебните реакции срещу политиките за равенство между половете и права на жените се превръщат в сериозен проблем;

Й. като има предвид, че трафикът на хора е феномен, който до голяма степен е обвързан с пола, като почти три четвърти от всички докладвани жертви в ЕС през 2017 г. и 2018 г. са жени и момичета, които са станали жертва на трафик предимно с цел сексуална експлоатация; като има предвид, че трафикът на хора е нарастваща част от организираната престъпност и нарушение на правата на човека; като има предвид, че 78 % от всички деца, станали жертви на трафик, са момичета, а 68 % от пълнолетните жертви на трафик са жени;

К. като има предвид, че достъпът до сексуално и репродуктивно здраве и права (СРЗП), включително образование в областта на сексуалността и взаимоотношенията, семейно планиране, противозачатъчни методи и безопасен и законен аборт, е от съществено значение за постигането на равенство между половете и за премахването на насилието, основаващо се на пола; подчертава, че автономността и способността на момичетата и жените да вземат свободни и независими решения относно своето тяло и своя живот представляват предпоставки за тяхната икономическа независимост и следователно за равенство между половете и премахване на насилието, основаващо се на пола; като има предвид, че понастоящем няколко държави членки се опитват да ограничат достъпа до СРЗП чрез силно рестриктивни закони, които водят до дискриминация въз основа на пола и имат отрицателни последици за здравето на жените;

Л. като има предвид, че жените в ЕС са по-непропорционално засегнати от бедност или риск от социално изключване, отколкото мъжете, особено жените, които са подложени на междусекторни форми на дискриминация поради структурни фактори или норми и стереотипи, свързани с пола; като има предвид, че от 2010 г. насам разликата между половете по отношение на възнаграждението се е увеличила в 17 държави членки, докато разликата между половете по отношение на доходите се е увеличила в 19 държави членки, което е довело до цялостно увеличаване на неравенството между половете по отношение на възнаграждението и доходите в ЕС (22); като има предвид, че през 2019 г. 40,3 % от домакинствата с един родител в ЕС са били изложени на риск от бедност или социално изключване (23); като има предвид, че жените са изложени на по-голям риск от бедност и несигурност на работното място, като тези, които са изложени на риск, често работят на нископлатени работни места, като заплатите са недостатъчни за преодоляване на прага на бедност и несигурните условия на труд;

М. като има предвид, че е важно да се гарантира правото на еднакво заплащане за еднакъв труд или за труд с еднаква стойност, както е заложено в Договорите;

Н. като има предвид, че разликата в заплащането на жените и мъжете в ЕС е 14,1 %, като варира в отделните държави членки; като има предвид, че тази разлика в заплащането на жените и мъжете има редица последици, не на последно място 29,5 % (24) разлика в съответните пенсионни права, което излага възрастните жени на по-голям риск от бедност и социално изключване; като има предвид, че това е резултат от разликите в кариерата и заетостта, които са се натрупали чрез отговорности за полагане на грижи и/или работа на непълно работно време, извършвана от жените с течение на времето, и произтичащите от това последици за достъпа до финансови ресурси като обезщетения и пенсионни плащания; като има предвид, че правото на еднакво заплащане за еднакъв труд или труд с еднаква стойност невинаги е гарантирано и остава едно от най-големите предизвикателства, които трябва да бъдат преодолени в усилията за борба с дискриминацията в заплащането (25); като има предвид, че равното поделяне на родителския отпуск между половете е важно за преодоляване на разликата в заплащането на жените и мъжете; като има предвид, че макар да е от съществено значение и с висока социално-икономическа стойност, работата в секторите, в които преобладават жени, например полагането на грижи, почистването, търговията на дребно и образованието, често е по-ниско ценена и по-ниско платена от работата в доминираните от мъже сектори; като има предвид, че този факт подчертава спешната необходимост от преоценка на адекватността на заплатите в доминираните от жени сектори;

О. като има предвид, че 20,6 % от жените с увреждания са заети на пълно работно време в ЕС в сравнение с 28,5 % от мъжете с увреждания; като има предвид, че данните показват, че средно 29,5 % от жените с увреждания в ЕС са изложени на риск да станат жертва на бедност и социално изключване, в сравнение с 27,5 % от мъжете с увреждания;

П. като има предвид, че свързаните с пола стереотипи все още оказват влияние върху разделението на труда у дома, в образованието, на работното място и в обществото; като има предвид, че полагането на неплатени грижи и домакинска работа, която се извършва предимно от жени, води до непропорционална тежест за жените, които играят жизненоважна роля в това отношение; като има предвид, че пандемията от COVID-19 показа шокиращото положение в европейските домове за полагане на грижи и на сектора като цяло, в който са заети предимно жени; като има предвид, че 80 % от грижите в ЕС се предоставят от лица, полагащи грижи безплатно и неформално, като 75 % от тях са жени (26); като има предвид, че преди избухването на епидемията от COVID-19 жените в ЕС са прекарвали средно 13 часа повече от мъжете в неплатени грижи и домакинска работа всяка седмица; като има предвид, че неравномерното разпределение на отговорностите за полагане на грижи в държавите членки се изостря от ограничената или пълна липса на достъп до подходящи и достъпни заведения за полагане на грижи, включително обществени заведения за грижи за деца и възрастни хора, което води до периоди на отсъствие от пазара на труда и увеличава разликите в заплащането и пенсиите на жените и мъжете; като има предвид, че 7,7 милиона жени на възраст между 20 и 64 години са били далеч от пазара на труда в ЕС през 2019 г., тъй като са се грижили за деца или други хора, нуждаещи се от грижи, в сравнение с 450 000 мъже; като има предвид, че инвестициите в универсални услуги, включително услуги за полагане на грижи, могат да облекчат непропорционално големите отговорности за полагане на грижи, възложени на жените, и да подобрят тяхната способност за свободно участие на пазара на труда; като има предвид, че всеки човек, независимо от пола, има право да работи и да балансира професионалния и личния си живот;

Р. като има предвид, че мерките за постигане на равновесие между професионалния и личния живот са важни за гарантиране на равно разпределение на отговорностите за полагане на грижи между жените и мъжете и за преодоляване на различията в доходите и заетостта; като има предвид, че постигането на равновесие между професионалния и личния живот зависи от наличието и достъпността на висококачествени услуги за полагане на грижи на приемливи цени; като има предвид, че всички обезщетения за майчинство следва да бъдат гарантирани и запазени, като Директивата относно равновесието между професионалния и личния живот (27) се прилага изцяло от държавите членки; като има предвид, че са необходими обществени политики за защита и насърчаване на полагането на грижи и кърменето, без да се засягат възможностите на жените за избор;

С. като има предвид, че Комисията прие своята стратегия за равенство между половете за периода 2020 — 2025 г. на 5 март 2020 г., като очертава амбициозна рамка за начините за постигане на напредък по отношение на равенството между половете в ЕС; като има предвид, че политиките трябва да допринасят в по-голяма степен за постигането на напредък по отношение на равенството между половете; като има предвид, че жените са непропорционално засегнати от нарастващата безработица, повишената несигурност, ниското заплащане и бюджетните съкращения, включително в областта на обществените услуги, по-специално здравеопазването и образованието; като има предвид, че Парламентът призова Комисията да изготви конкретна пътна карта със срокове, цели, годишен преглед и механизъм за мониторинг, ясни и измерими показатели за успех и допълнителни целенасочени действия; като има предвид, че чрез своите политики, програми и отношения с държавите членки, включително тясното сътрудничество по отношение на националните фондове за възстановяване, ЕС следва да направи внимателна оценка на държавите членки, за да се гарантира, че те надлежно отчитат свързаното с пола измерение на пандемията от COVID-19;

Т. като има предвид, че присъствието на жени в двете камари на националните парламенти в ЕС се е увеличило от 24 % през 2010 г. на 32 % през 2020 г.; като има предвид, че балансът между половете се е подобрил сред министрите в националните правителства е делът на жените е нараснал от 26 % през 2010 г. на 32 % през 2020 г.; като има предвид обаче, че съществуват значителни различия между отделните държави членки, като само седем от тях са постигнали равенство между половете или баланс между половете в своите правителства: като има предвид, че темпът на промяна продължава да бъде изключително бавен на регионално и местно равнище, като през 2019 г. само 29 % от длъжностите са били заети от жени, а в Унгария, Словакия и Румъния делът на мъжете сред представителите в регионалните събрания е бил над 80 %;

У. като има предвид, че правото на еднакво заплащане за еднакъв труд с еднаква стойност не е гарантирано в много случаи, дори когато е заложено в закон; като има предвид, че трябва да се предприемат мерки за справяне с първопричините за тази дискриминация, било то чрез защита и укрепване на трудовите права или чрез засилване на наблюдението на предприятията, особено от страна на националните инспекции по труда; като има предвид, че колективното договаряне е от ключово значение за обръщането и преодоляването на неравенството между половете;

Ф. като има предвид, че равенството между жените и мъжете е тясно свързано с екологичния и цифровия преход и като има предвид, че включването на жените в процеса на вземане на решения е предпоставка за устойчиво развитие и ефективно управление както на екологичния, така и на цифровия преход, за да се постигне равноправен и справедлив преход, при който никой не е забравен; като има предвид, че всички действия в областта на климата и политиките в областта на цифровите технологии трябва да включват перспектива за равенство между половете и междусекторна перспектива;

Х. като има предвид, че последиците за семействата от участието на мъжете и от бащинството показват, че мъжете, полагащи грижи, са важни за оптималното развитие на децата и могат да подобрят равновесието между професионалния и личния живот и да спомогнат за преодоляване на неравенството между половете в отношенията; като има предвид, че участието на мъжете може да спомогне за предотвратяване на насилието в семействата и да допринесе за изграждането на по-справедливи общества;

Ц. като има предвид, че устойчивостта на свързаните с пола стереотипи и очакванията относно ролите на мъжете и момчетата може да породят у тях нежелание да изразяват положителни емоции и да задържат в себе си отрицателните емоции като тъга и тревожност, което може да доведе до по-високи равнища на агресия и гняв при мъжете в сравнение с жените; като има предвид, че това може да увеличи вероятността мъжете и момчетата да извършат насилие, като например насилие, основаващо се на пола;

Ч. като има предвид, че дисбалансът между половете е постоянно явление в централните банки, които са крайъгълни камъни на процеса на вземане на икономическите решения, оформящи социалната, политическата и икономическата действителност; като има предвид, че понастоящем всички централни банки на държавите членки се управляват от мъже и че миналата година жените са заемали едва една четвърт (24,6 %) от длъжностите в ключовите органи за вземане на решения на националните централни банки в ЕС;

Ш. като има предвид, че Европейският институт за равенство между половете стигна до заключението, че резултатите на държавите членки по отношение на интегрирането на принципа на равенство между половете се влошават от 2012 г. насам; като има предвид, че въпреки малко по-амбициозните ангажименти на правителствата за интегриране на принципа на равенство между половете в публичните администрации, наличието на структури за интегриране на принципа на равенство между половете и използването на инструменти за интегриране на принципа на равенство между половете са отслабнали;

Икономика с гарантирано равенство между половете

1. подчертава, че зачитането на правото на труд, както и на еднакво заплащане и еднакво третиране, е съществена предпоставка за равенството на жените по отношение на правата, икономическата независимост и професионалното развитие; подчертава, че еднаквите възможности и по-голямото участие на жените на пазара на труда увеличават икономическия просперитет в Европа; счита, че борбата с неравенството между половете трябва да бъде основно съображение на работното място; припомня, че жените са свръхпредставени сред лицата с ниски и минимални работни заплати, заети на непълно работно време и при несигурни условия на труд; признава, че жените и мъжете имат в еднаква степен право на справедливо възнаграждение, достатъчно за достоен стандарт на живот за тях и техните семейства. поради това настоява, че борбата срещу несигурната заетост следва да бъде подобрена, така че всички работници да получават справедливо възнаграждение, достатъчно за достоен стандарт на живот за самите тях и за техните семейства, чрез законоустановени механизми за определяне на минималната работна заплата или колективни трудови договори в съответствие с принципа, че всяко постоянно работно място трябва да включва ефективно трудово правоотношение с признаване и укрепване на правата на работното място; призовава Комисията и държавите членки да насърчават политики, които имат за цел премахване на несигурните условия на труд и на принудителното намалено работно време, за да се подобри положението на жените на пазара на труда; насърчава държавите членки, в сътрудничество със социалните партньори, да се борят с неравенствата между мъжете и жените чрез политики, които повишават стойността на труда, заплащането, подобряват условията на труд и условията на живот на всички работници и техните семейства;

2. посочва необходимостта да се обърне специално внимание на положението и правата на професионалните и непрофесионалните спортисти на най-високо равнище, представляващи своите държави в международни и европейски състезания както по време на спортната им кариера, така и след това; настоятелно призовава държавите членки да гарантират, че децата и младите хора имат пълното право да участват в спортни дейности, и да се борят с нарастващото социално разделение по отношение на достъпа до спорт;

3. de jure и de facto на принципа на еднакво заплащане за еднакъв или труд с еднаква стойност; изразява загриженост относно резултатите от индекса за равенство между половете за 2020 г. и 2021 г.; подчертава, че над една трета от държавите членки са регистрирали по-малко от 60 пункта през 2018 г. ( 28 ) ; изразява съжаление относно бавния напредък към постигане на равенство и факта, че не всички държави членки го превръщат в приоритет при изготвянето на своите политики; изразява съжаление относно факта, че Словения е направила крачка назад по отношение на равенството между половете, като нейният резултат е намалял с 0,1 пункта през 2019 г.; призовава държавите членки да предприемат практически мерки, за да гарантират, че жените имат еднакъв достъп до пазара на труда, заетост и условия на труд, включително работа с еднакви права и еднакво заплащане, както и справедливо възнаграждение, особено в доминираните от жени сектори; признава ролята на социалните партньори и на колективното договаряне за обръщате и преодоляване на неравенството, като се насърчава равенството между половете е се предприемат мерки за премахване на дискриминацията в заплащането срещу жените в цялото им многообразие, и призовава за спазванена принципа на еднакво заплащане за еднакъв или труд с еднаква стойност;

4. приветства предложението на Комисията за обвързващи мерки за прозрачност на заплащането като важна инициатива за борба и прилагане на принципа на еднакво заплащане за еднакъв труд и труд с еднаква стойност, но подчертава, че прозрачността на заплащането сама по себе си няма да помогне за преодоляването на дълбоко вкоренените неравенства между половете, които стоят зад него; призовава държавите членки да определят ясни цели за преодоляване на разликите в заплащането и пенсиите на жените и мъжете; подчертава необходимостта от включване в този план за действие на междусекторна перспектива и различните реалности и случаи на дискриминация, с която се сблъскват жените от определени групи;

5. подчертава колко е важно държавите членки да налагат твърди мерки, включително санкции, когато предприятията не спазват трудовото законодателство срещу дискриминацията въз основа на пола и срещу полово обусловените предубеждения; подчертава необходимостта от гарантиране на обвързаност с условия при разпределянето на средства от ЕС за дружества, които не гарантират правата на работниците, по-специално като дискриминират жените, в противоречие със законодателството; призовава Комисията и Съвета да гарантират, че всички бюджетни средства по многогодишната финансова рамка за периода 2021 — 2027 г. ще зачитат принципа на равенство между мъжете и жените и ще насърчават интегрирането на принципа за равенство между половете и на бюджетирането, съобразено с този принцип, във всички политики на ЕС; призовава индексът за равенство между половете да бъде включен в набора от социални показатели и да се предоставят обособени по полов признак данни относно съществуващите показатели, за да се отговори по-добре на специфичните за всяка държава предизвикателства; призовава за подкрепа на действията за икономическа независимост на жените чрез всички програми и структурни фондове на ЕС, като например стратегическото изпълнение на Европейския социален фонд, които следва да се използват за насърчаване на равенството между половете, подобряване на достъпа до и реинтеграцията на пазара на труда за жените и борба с безработицата, бедността и социалното изключване на жените и всички форми на дискриминация; призовава Комисията да предложи чрез Европейския земеделски фонд за развитие на селските райони проактивни мерки за подкрепа на заетостта на жените в селските райони;

6. подчертава, че е важно да се гарантира, че всеки човек, независимо от пола, има право да работи и да балансира професионалния и личния си живот; призовава ЕС и неговите държави членки да продължат да подкрепят правата по майчинство и бащинство, като подобрят периодите на еднакъв и изцяло платен отпуск с цел равно участие на мъжете в неплатения труд, включително отговорностите за полагане на грижи, като същевременно вземат предвид препоръката на Световната здравна организация; призовава за гарантиране на практика на правото на гъвкава организация на труда след отпуск по майчинство, отпуск по бащинство и родителски отпуск, като се даде възможност и на двамата родители да споделят и да балансират в еднаква степен работата и отговорностите за полагане на грижи; призовава тези мерки да бъдат подкрепени от инвестиции в модерна и висококачествена инфраструктура на местно равнище и финансиране за услуги и лица, полагащи грижи, за да се гарантира всеобщо образование в ранна детска възраст и грижи за деца, включително от обществените услуги;

7. отбелязва, че пандемията от COVID-19 оказа драстично въздействие върху живота на жените, по-специално върху работещите жени; отбелязва, че непропорционално голям дял от тежестта е поет от жените, работещи от разстояние, чийто живот е станал по-труден поради необходимостта от съчетаване на работа, грижи за деца и домакинска работа; посочва, че много жени са се сблъскали с проблема за повишени разходи при по-ниско заплащане;

8. подчертава, че равнището на заетост на жените в ЕС трябва да се повиши; призовава за мерки за постигане на подобрения по отношение на работата и заплащането, за ефективна борба с безработицата и за насърчаване на заетостта на пълно работно време за всички жени; призовава за насърчаване на съществуващите национални системи, като се постави особен акцент върху социалния диалог, колективното договаряне и неговото обвързващо действие, съживяването на заетостта и борбата срещу несигурността на работното място; отбелязва, че мъжете и жените са изправени пред различни рискове на работното място, и поради това подчертава значението на съобразен с пола подход към здравословните и безопасни условия на труд, като се гарантира, че работното време е организирано по такъв начин, че да се гарантира, че както мъжете, така и жените могат да се ползват в еднаква степен от периоди на дневна и седмична почивка, почивки по време на работа и отпуск, както и да се гарантират подходящи условия на труд; призовава ЕС и неговите държави членки да насърчават работодателите да приемат благоприятни за семейството мерки, например възможността за намаляване на работното време за мъжете и жените, за да се гарантират полагането на грижи и образованието за децата;

9. настоятелно призовава Комисията и държавите членки да прилагат по-добре принципа на еднакво заплащане за еднакъв труд или за труд с еднаква стойност за мъжете и жените в различните икономически сектори; за тази цел призовава за създаването на неутрални по отношение на пола инструменти за оценка на работните места и критерии за класификация, в тясно сътрудничество със социалните партньори и при зачитане на тяхната автономност и на колективните трудови договори и националните традиции и модели на пазара на труда, които могат да допринесат за по-добро оценяване и по този начин за по-справедливо възнаграждение на труда в доминираните от жени сектори;

10. призовава ЕС да предложи набор от политики, програми, финансиране и препоръки за насърчаване на прехода към икономика на полагането на грижи с цел постигане на напредък към изграждането на общества, в които животът и благосъстоянието на всички имат приоритет и в които стойността на труда за полагане на грижи — както платени, така и неплатени — е поставена в центъра на нашите икономики, като същевременно се реагира на социалното въздействие върху лицата с отговорности за полагане на грижи;

11. призовава за приемането на мерки за насърчаване на предприемачеството сред мъжете и жените в ЕС чрез насърчаване на фискални, икономически и финансови мерки, като по този начин се даде възможност на тази важна инициатива да създаде нови работни места и да облекчи финансовата тежест за предприемачите;

12. Подчертава, че е от първостепенното значение да се премахнат свързаните с пола предубеждения и други неравенства, за което трябва да допринесат данъчните схеми, включително схемите за подоходно облагане на физическите лица; призовава държавите членки да гарантират, че фискалната политика, включително данъчното облагане, служи за преодоляване и премахване на социално-икономическите неравенства и на неравенствата между половете във всичките им измерения;

13. посочва, че COVID-19 изведе на преден план несигурното положение на интелектуалците от женски пол (изследователи, архитекти и други), които при липсата на стабилни трудови правоотношения са особено силно засегнати; подчертава необходимостта от извънредни мерки за смекчаване на последиците от противоепидемичните мерки на държавите членки и подчертава колко са важни структурните мерки, които отчитат равенството на работното място и в ежедневието и гарантират прилагането на правата на жените;

14. подчертава ролята на жените, работещи в социалния сектор; признава, че тяхното работно натоварване е утежнено от пандемията и че ниските заплати, повишената експлоатация (особено на жените мигранти) и наемането на хора без обучение или квалификация за изпълнението на задачите влошават техните условия на труд и живот; Подчертава, че е важно да се подобряват условията на труд и заплащането, да се зачита работното време и да се използва колективното договаряне като гаранция за зачитане на условията на труд;

Премахване на насилието, основаващо се на пола;

15. подчертава случаите на неравно третиране и тормоз на жените на работното място и подчертава необходимостта от борба с експлоатацията, неравенството, дискриминацията и насилието, които засягат жените, като отбелязва, че тормозът на работното място води до изключване на жените от избраните от тях кариера и сектор и представлява сериозно посегателство върху тяхното психическо и физическо здраве; отбелязва, че за жените е много по-вероятно да бъдат подложени на сексуален тормоз, отколкото мъжете; призовава държавите членки и ЕС да ратифицират Конвенция № 190 на Международната организация на труда, за да спазват световните стандарти за прекратяване на насилието и на тормоза в сферата на труда, и Конвенция № 189 относно домашните работници, която е ратифицирана само от осем държави и има за цел да осигури правно признаване на домашния труд, да разшири обхвата на правата, за да включва всички жени домашни работници, особено тези в неформалната икономика, и да предотврати нарушения и злоупотреби; настоятелно призовава ЕС и неговите държави членки да разработят законодателство, свързано с инициативата „Me Too“ за борба със сексуалния тормоз на работното място; призовава държавите членки, работодателите и сдруженията да гарантират, че разполагат с подходящи процедури за предотвратяване на дискриминацията, основаваща се на пола, сексуалния тормоз и насилието, основаващо се на пола, които създават токсична среда, и настоява те да защитават жертвите и да гарантират търсенето на отговорност за насилие, основаващо на пола, което е извършено на работното място или в техните организации;

16. осъжда всички форми на насилие срещу жени и момичета в цялото им многообразие; категорично потвърждава ангажимента си за справяне с насилието, основано на пола; призовава ЕС и държавите членки, включително България, Чехия, Унгария, Латвия, Литва и Словакия, да ратифицират и/или надлежно да прилагат Конвенцията от Истанбул, която, наред с другото, подчертава погрешните схващания относно ролите на половете в нашето общество, например „традиционните семейни ценности“, и се стреми да се бори с репресивните възгледи относно жените; припомня, че конвенцията следва да се разглежда като минимален стандарт, и категорично потвърждава предишния си призив за цялостно законодателство, обхващащо всички форми на насилие, основаващо се на пола, като най-добрия начин за неговото прекратяване;

17. отбелязва, че насилието в отношението между мъже и жени нараства по време на всякакъв вид извънредни ситуации, било то икономическа криза, конфликт или епидемия от някаква болест; отбелязва, че неравенствата и икономическият и социалният натиск, причинени от ограничителните мерки във връзка с COVID-19, които доведоха до ограничения на движението и социална изолация, доведоха до увеличаване на насилието срещу жените; подчертава, че много жени са се озовали в изолация в домовете си заедно със своите агресори; отбелязва, че като цяло домашното насилие се е увеличило с до 30 % в някои държави членки по време на първите ограничителни мерки ( 29 ) ; призовава държавите членки да разработят и приложат ефективни политики и мерки за борба с насилието срещу жени и да предприемат всички необходими мерки, за да гарантират, че извършителите на злоупотреби са установени и проследявани от полицията и други органи, за да се спомогне за предотвратяването на насилието и на смъртни случаи, както и за осигуряване на защита, подкрепа и обезщетения за жените, подложени на насилие, като се гарантира използването на повече и адекватни ресурси и по-ефективна реакция от страна на държавите членки; подчертава необходимостта от специални програми за защита и наблюдение на жертвите на насилие и от мерки за засилване на социалната подкрепа и подобряване на достъпа до правосъдие, подслон и психично здравеопазване в областта на превенцията, лечението и рехабилитацията;

18. приветства намерението на Комисията да предложи мерки за справяне с кибернасилието срещу жени; счита, че трансграничните измерения на кибернасилието над жени и момичета налагат единна реакция от страна на ЕС; подчертава, че е необходимо държавите членки да създадат програми за по-добро маркиране на риска и предотвратяване на повтарящи се случаи на домашно насилие, рецидивизъм и убийства на жени, както и мерки за премахване на всички форми на онлайн насилие; подчертава неотложната необходимост от защита на жените и момичетата от насилие офлайн и онлайн и припомня, че насилието срещу жени може да приеме много различни форми; отбелязва структурната природа на насилието над жени като насилие, основаващо се на пола, и посочва, че насилието над жени е един от ключовите социални механизми, чрез които жените са принудително поставени в подчинена позиция спрямо мъжете; отбелязва, че за този вид насилие все още не се съобщава в достатъчна степен и на него не се реагира в достатъчна степен;

19. подчертава, че насилието от страна на мъже срещу жени започва с насилие от страна на момчета срещу момичета; подчертава, че цялостното, подходящо за възрастта образование в областта на сексуалността и взаимоотношенията е от ключово значение, за да бъдат защитени децата от насилие и за да се предоставят на децата и на младите хора уменията, от които те се нуждаят, за да изградят безопасни взаимоотношения, в които няма сексуално, основаващо се на пола насилие и насилие от страна на интимния партньор; призовава държавите членки да прилагат превантивни програми, включително образователни мерки, насочени към младите хора и прилагани с тяхно участие по въпроси като уменията, необходими за създаване на безопасни и здравословни отношения, осведомеността относно вкоренените предубеждения относно отговорностите за полагане на грижи, равенството между жените и мъжете, взаимното уважение, решаването на конфликти без насилие в междуличностните отношения, основаващото се на пола насилие срещу жени и правото на лична неприкосновеност;

20. подчертава, че от 2010 г. насам половата сегрегация в образованието, по-специално преобладаващото участие на един пол по отношение на определени умения, леко се е увеличила, като положението се е влошило в 13 държави членки, а в други случаи остава почти непроменено ( 30 ) ; подчертава, че това продължава да бъде основна пречка пред равенството между половете в ЕС; призовава държавите членки да гарантират, че всички хора имат пълен достъп до еднакви възможности, за да постигнат личностно развитие, без да бъдат възпрепятствани от структури, предразсъдъци и стереотипни възприятия, основаващи се на пола; призовава държавите членки да предприемат мерки за справяне със сексизма и вредните стереотипи, свързани с пола, в рамките на своите образователни системи и да се борят със сегментацията на пазара на труда, основаваща се на пола, в професионалното развитие в областта на науките, технологиите, инженерството и математиката (НТИМ), като инвестират във формално, неформално и самостоятелно образование, учене през целия живот и професионално обучение за жените, за да гарантират, че те имат достъп до висококачествена заетост и възможности за преквалификация и повишаване на квалификацията за бъдещото търсене на пазара на труда и предотвратяват порочния кръг на основаваща се на пола сегрегация на пазара на труда;

21. подчертава, че сексуалната експлоатация представлява сериозна форма на насилие, засягаща предимно жени и деца; припомня, по-специално, че като почти три четвърти от всички жертви на трафика на хора в ЕС са жени и момичета, като целта на трафика е предимно сексуална експлоатация; подчертава, че трафикът на хора с цел сексуална експлоатация, особено на жени и деца, е форма на робство и накърнява човешкото достойнство; подчертава, че трафикът на хора се увеличава в световен мащаб, подхранван от нарастването на все по-печелившата организирана престъпност; подчертава значението на съобразен с пола подход към трафика на хора и подчертава необходимостта държавите членки да гарантират подходящо финансиране за социална и психологическа подкрепа и достъп до обществени услуги за жертвите на трафик или сексуална експлоатация, както и специализирани услуги, насочени към социалното приобщаване на уязвими жени и момичета; призовава държавите членки да приложат изцяло Директивата за борба с трафика на хора ( 31 ) и да се въздържат от лишаване от свобода или депортиране на потенциални жертви като въпрос от спешна необходимост; подчертава обаче, че сексуалната експлоатация и трафикът на хора за сексуални цели се ръководят от търсенето и че усилията за борба с тях трябва да бъдат съсредоточени върху превантивната работа и спирането на търсенето; настоява, че цялото законодателство относно сексуалните престъпления следва да се основава на съгласието; настоява, че единствено доброволните сексуални актове следва да бъдат считани за законни; призовава Комисията да отдава приоритет на предотвратяването на трафика с цел сексуална експлоатация, включително чрез информационни, осведомителни и образователни кампании, чрез приемане на мерки и програми за възпиране и намаляване на търсенето и чрез приемане на специално законодателство в бъдеще;

22. подчертава, че основаващото се на пола насилие се пресича с множество оси на потисничеството; подчертава, че за жените и момичетата с увреждания е два до пет пъти по-вероятно да бъдат подложени на различни форми на насилие; подчертава, че ЕС е задължен, като страна по Конвенцията на ООН за правата на хората с увреждания, да предприеме мерки, за да гарантира пълноценното и равноправно упражняване на всички права на човека и основни свободи от страна на жените и момичетата с увреждания; отбелязва, че Комитетът по правата на хората с увреждания препоръча през 2015 г. ЕС да постигне напредък в усилията си в тази посока, наред с другото чрез ратифициране на Конвенцията от Истанбул;

23. приветства недвусмислената защита на всички свободи навсякъде по света, като същевременно осъжда мерките, които подкопават правата, свободите и гаранциите, както и подценяването на всички форми на предразсъдъци и дискриминацията на каквото и да било основание; призовава за ефективна превенция на насилието, основаващо се на пола, включително образователни мерки, които са насочени към младите хора и се прилагат с техния принос, както и да се гарантира, че всички млади хора се ползват от всеобхватно образование в областта на СРЗП и взаимоотношенията; призовава за допълнителни мерки за борба със свързаните с пола стереотипи, включително чрез съсредоточаване върху мъжете и момчетата и борба с токсичните отношения и нормите, свързани с пола; призовава държавите членки да прилагат по-ясни мерки, насочени срещу тези норми, тъй като стереотипите, свързани с пола, са първопричина за неравенството между половете и засягат всички сфери на обществото; подчертава, че е важно да се предприемат мерки за справяне с бедността и нарастващите неравенства сред жените, особено сред тези, които са в уязвимо положение;

24. подчертава, че всяка стратегия, насочена към постигането на равенство между половете, трябва да предвижда мерки за справяне с всички форми на насилие срещу жени, включително с подкопаването на правата на здравеопазване и на СРЗП, придобити от жените, както и с нарушаването им; отново заявява, че достъпът до здравеопазване и услуги, включително обществени услуги, достъпът до безопасен, законен и безплатен аборт и психологическата подкрепа за жените, които са станали жертви на насилие, следва да се считат за приоритет; подчертава, че нарушенията на СРЗП, включително отказът за предоставяне на безопасен и законен аборт, представляват форма на насилие срещу жени и момичета; подчертава, че автономността и способността на момичетата и жените да вземат свободни и независими решения относно своето тяло и своя живот представляват предпоставки за тяхната икономическа независимост и следователно за равенство между половете и за премахването на насилието, основаващо се на пола; призовава Комисията и държавите членки да засилят политическата си подкрепа за защитниците на правата на човека, доставчиците на здравно обслужване, работещи за постигане на напредък в областта на сексуалното и репродуктивното здраве и права, и организациите на гражданското общество в областта на сексуалното и репродуктивното здраве и права, които изпълняват ключова роля за изграждането на общества с равенство между половете и за предлагането на услуги и информация относно сексуалното здраве и пазара на репродуктивно здравеопазване;

Здраве, образование, приобщаване и бедност

25. подчертава, че достъпът до сексуално, репродуктивно и други форми на здравеопазване за жените е основно право, което трябва да бъде подкрепено и не може по никакъв начин да бъде отслабено или отнето; припомня, че услугите, свързани със сексуалното и репродуктивното здраве и права, са основни здравни услуги, които следва да бъдат достъпни за всички, включително жените мигранти и жените бежанци; осъжда действията на движенията в Европа и по света, обявяващи се срещу равенството между половете и срещу феминизма, които систематично атакуват правата на жените и на ЛГБТИК+, включително СРЗП; призовава Комисията категорично да осъди отстъплението по отношение на правата на жените, сексуалното и репродуктивното здраве и права и представителите на ЛГБТИК+ в някои държави членки и да използва всички правомощия, с които разполага, за да засили действията за борба с него, включително засилване на подкрепата за защитниците на правата на жените и за организациите за правата на жените в ЕС, както и за организациите, работещи в областта на сексуалното и репродуктивното здраве и права и ЛГБТИК+;

26. подчертава необходимостта държавите членки да приемат политика, която поставя специален акцент върху подобряване на системите и услугите за здравеопазване и профилактика на заболяванията, включително аспектите, свързани с особеностите на половете, като се гарантира достъпно и висококачествено здравеопазване и като се осигури наличието на необходимите ресурси за борба с основните здравни проблеми, например тези, които произтичат от настоящата пандемична криза; подчертава, че аспектите на неравнопоставеност в здравеопазването се натрупват при жените с ниска степен на образование и жените с увреждания, като и двете категории страдат от лошо здравословно състояние и ограничен достъп до здравни услуги; подчертава, че достъпът до здравеопазване в някои държави членки е ограничен поради ограничителните мерки във връзка с COVID-19 и че не се провеждат консултации, лечение и диагностика; настоятелно призовава държавите членки да укрепят системите за здравеопазване, включително обществените услуги, с цел ускоряване на отменените консултации, лечение и диагностика;

27. приветства предстоящия преглед на целите от Барселона и подчертава необходимостта от тяхното постигане и от предоставяне на образование и грижи в ранна детска възраст, включително обществено предучилищно образование; подчертава необходимостта от предоставяне на услуги за полагане на грижи за образование и грижи в ранна детска възраст, които са действително достъпни за всички деца и имат цялостна роля за увеличаване на участието на жените на пазара на труда, особено в светлината на опита от пандемията от COVID-19; признава необходимостта от създаване и разширяване на съоръжения за подпомагане на възрастните хора и на хората с увреждания, в допълнение към изграждането на заведения за дългосрочни грижи; призовава Комисията и държавите членки да постигнат тези цели, които са от ключово значение за насърчаването на равенството между половете и на модела за получаване на еднакво заплащане за еднакви грижи;

28. подчертава, че бедността и социалното изключване се изострят сред някои групи жени, например самотните майки, жените на възраст над 65 години, жените с увреждания, жените с ниска степен на образование и жените с мигрантски произход; настоява, че е важно да се води борба с бедността и социалното изключване и многостранните причини, които с в тяхната основа; настоятелно призовава държавите членки да предприемат конкретни мерки за предотвратяване и борба с риска от бедност за възрастните и пенсионираните жени с оглед на застаряването на населението и дела на възрастните жени в неравностойно или уязвимо положение; счита, че е крайно наложително да се обърне внимание на равновесието между професионалния и личния живот и да се преодолее разликата в пенсиите на мъжете и жените, като се гарантират справедлива пенсия за всички жени и достъп до универсални и основаващи се на солидарност системи за социална сигурност, както и чрез по-добро прилагане на принципа на еднакво заплащане за еднакъв труд, за да се премахне разликата в заплащането на жените и мъжете и да се предотврати натрупването ѝ в хода на професионалното развитие на жените; изразява изключителна загриженост във връзка с факта, че разликата между половете по отношение на бедността се е увеличила в 21 държави членки от 2017 г. насам ( 32 )

29. подчертава, че все още съществува погрешно схващане, че бездомничеството сред жените е сравнително малък социален проблем в Европа; посочва липсата на основни данни относно естеството и степента на бездомност на жените, което прави проблема по-слабо видим; Подчертава, че е важно да се признаят насилието, основаващо се на пола, и свързаните с пола травмиращи събития като първопричина за бездомността на жените, както и да се разглеждат по-широките обществени проблеми, пресичащи се с по-широкообхватни социално-икономически и структурни пречки, например бедността, липсата на жилища на достъпни цени и други структурни фактори; настоятелно призовава ЕС и неговите държави членки да включат перспективата за равенство между половете в политиките и практиките за справяне с бездомността и да разработят специална стратегия за борба с явлението „бездомност“ сред жените и да гарантират, че услугите функционират по подходящ и ефективен начин, за да отговорят на потребностите на бездомните жени;

30. припомня необходимостта от борба с междусекторните форми на дискриминация, особено срещу маргинализирани групи, включително жени с увреждания, чернокожи жени, жени мигранти, жени от етнически малцинства и жени от ромски произход, възрастни жени, самотни майки, ЛГБТИК+ лица и бездомни жени; подчертава, че е важно да се обърне внимание на техните потребности и тревоги в рамките на политиките и инициативите на ЕС; призовава Комисията да разработи конкретни насоки за прилагането на междусекторната рамка и да представи план за действие на ЕС с конкретни мерки за подобряване на социално-икономическото положение на жените, които се сблъскват с междусекторни форми на дискриминация, и за борба с феминизирането на бедността и несигурните работни места;

Равенство в ежедневието

31. признава, че е от съществено значение да се осигури широк набор от ефективни, подходящи и целенасочени мерки за борба с дискриминационните нагласи и практики, за постигане на равни възможности и еднакво заплащане за еднакъв труд и за постигане на напредък по отношение на равенството между половете, като се отделя специално внимание на последиците от пандемията от COVID-19, като се насърчава обменът на най-добри практики в борбата с дискриминацията и се дава възможност на жените да упражняват своите граждански и политически права на равна основа и да участват пълноценно във всички аспекти на нашето общество; подчертава необходимостта да се гарантират подходящи инвестиции в услуги от общ интерес и обществени услуги, по-специално здравеопазване, образование и транспорт, с цел насърчаване на независимостта, равенството и еманципацията на жените; призовава държавите членки да прилагат специфични социални и съобразени с пола мерки за борба с риска от социално изключване и бедност по отношение на достъпа до жилищно настаняване, транспорт и енергия, особено за жените в уязвимо положение;

32. изразява дълбока загриженост, че Европейският зелен пакт и свързаните с него инициативи в областта на околната среда и климата не включват перспектива, свързана с равенството между половете; настоятелно призовава Комисията да изпълни задължението си да включи интегрирането на принципа на равенство между половете във всички политики на ЕС, включително политиките на ЕС в областта на околната среда и климата: настоятелно призовава тези политики да се основават на строги анализи на равенството между половете, за да се гарантира, че те са насочени към преодоляване на неравенството между половете и други форми на социално изключване; призовава Комисията да изготви пътна карта за изпълнение на ангажиментите по Плана за действие относно равенството между половете, договорен в рамките на 25-ата конференция на страните по Рамковата конвенция на ООН по изменение на климата (COP25), и да създаде постоянно звено за контакт на ЕС по въпросите на равенството между половете и изменението на климата, което да разполага с достатъчно бюджетни средства и да има за цел изпълнение и наблюдение на съобразените с равенството между половете действия в областта на климата в ЕС и в световен мащаб;

33. подчертава значителния принос на жените в областта на заетостта, културата, образованието, науката и научните изследвания; признава дълбокото влошаване на условията на живот на жените, заети в културата и изкуствата, жените, които управляват микро- и малки предприятия, и жените, работещи в стопанства и живеещи в селски общности, в резултат на преустановяването на икономическите и културните дейности по време на пандемията от COVID-19;

34. настоятелно призовава държавите членки във възможно най-кратки срокове да постигнат обща позиция относно предложението за директива на Съвета за прилагане на принципа на равно третиране на лицата без оглед на религиозна принадлежност или убеждения, увреждане, възраст или сексуална ориентация ( 33 ) , което беше блокирано след приемането му от Парламента през април 2009 г.;

35. отново подчертава колко е важно интегрирането на принципа на равенство между половете като систематичен подход за постигане на равенство между половете; поради това приветства създадената работна група на Комисията по въпросите на равенството; подчертава колко са важни прозрачността и участието на организациите за защита на правата на жените и на организациите на гражданското общество от различни среди;

36. счита, че е от съществено значение да се насърчава участието на жените в спортни дейности, структури и развитие; признава необходимостта от преодоляване на неравенствата по отношение на достъпа на жените до спорт и връчването на награди;

37. призовава държавите членки и Съвета да учредят официален състав на Съвета по въпросите на равенството между половете, за да предоставят на министрите и държавните секретари по въпросите на равенството между половете специален форум за обсъждане, за да се гарантира, че въпросите, свързани с равенството между половете, се обсъждат на най-високо политическо равнище и да се способства в по-голяма степен за интегрирането на принципа на равенство между половете във всички политики на ЕС;

38. подчертава значението на съобразеното с равенството между половете бюджетиране с цел прилагане на принципа на равенство между половете във всички бюджетни процеси;

39. подчертава констатациите на Европейската сметна палата, че Комисията все още не е изпълнила ангажимента си за интегриране на принципа на равенство между половете в бюджета на ЕС; поради това призовава Комисията да изпълни препоръките на Сметната палата за укрепване на институционалната рамка за подпомагане на бюджетирането, съобразено с равенството между половете, да извършва анализи на свързаните с пола потребности и въздействия и да актуализира своите насоки за по-добро регулиране, систематично да събира, анализира и докладва за съществуващите обособени по полов признак данни за програмите на ЕС за финансиране, да използва свързани с пола цели и показатели за наблюдение на напредъка, да разработи система за проследяване на средствата, отпуснати и използвани в подкрепа на равенството между половете, и да докладва ежегодно за постигнатите резултати по отношение на равенството между половете;

40. приветства ангажимента за отчитане на равенството между половете в рамките на Механизма за възстановяване и устойчивост — най-голямата част от инструмента NextGenerationEU; изразява обаче дълбоко съжаление във връзка с факта, че ще бъде трудно да се наблюдава въздействието на тези фондове върху равенството между половете и да се предприемат последващи действия във връзка с резултатите, като се има предвид липсата на специфични за пола показатели и цели; поради това призовава Комисията да използва обособени по пол данни и показатели, по-специално в таблицата с показатели за възстановяване и устойчивост, за да оцени въздействието на приложените мерки върху половете и резултатите по време на оценката на националните планове на държавите членки, в които се определят техните програми за реформи и инвестиции, и да наложи балансирано по отношение на половете управление на Механизма за възстановяване и устойчивост и на европейския семестър;

41. изразява съжаление относно слабата връзка между новата Стратегия на ЕС за равенство между половете и Европейския зелен пакт; призовава Комисията да засили в предстоящите си предложения връзката между политиките в областта на изменението на климата и равенството между половете;

42. призовава Комисията да включва равенството между половете във дейности по разработването на политики и да извършва оценки на въздействието от гледна точка на пола при разработването на всяка нова политика с цел да се подпомогне гарантирането на по-съгласувана и основаваща се на данни реакция на политиките на ЕС по отношение на предизвикателствата във връзка с равенството между половете; призовава държавите членки да предприемат съответните мерки на национално равнище;

o

o o

43. възлага на своя председател да предаде настоящата резолюция на Съвета и на Комисията.

(1) ОВ L 6, 10.1.1979 г., стр. 24.

(2) ОВ L 359, 19.12.1986 г., стр. 56.

(3) ОВ L 348, 28.11.1992 г., стр. 1.

(4) ОВ L 373, 21.12.2004 г., стр. 37.

(5) ОВ L 204, 26.7.2006 г., стр. 23.

(6) ОВ L 68, 18.3.2010 г., стр. 13.

(7) ОВ L 180, 15.7.2010 г., стр. 1.

(8) ОВ C 407, 4.11.2016 г., стр. 2.

(9) ОВ C 331, 18.9.2018 г., стр. 60.

(10) Приети текстове, P9_TA(2020)0379.

(11) Приети текстове, P9_TA(2021)0025.

(12) Приети текстове, P9_TA(2021)0024.

(13) Приети текстове, P9_TA(2021)0058.

(14) Приети текстове, P9_TA(2021)0314.

(15) Доклад относно Индекса за равенство между половете за 2020 г.

(16) Евростат, Евроиндикатор за май 2021 г.: Безработицата в еврозоната е 7,9 %, в ЕС — 7,3 %, 1 юли 2021 г.

(17) Индекс за равенство между половете, 2020 г.

(18) Световен икономически форум, доклад относно неравенството между половете в световен мащаб от 31 март 2021 г. („Global Gender Gap report 2021“).

(19) Световна здравна организация, Violence Against Women Prevalence Estimates, 2018: Global, regional and national prevalence estimates for intimate partner violence against women and global and regional prevalence estimates for non-partner sexual violence against women, („Оценка на случаите на насилие срещу жени, 2018 г.: Глобални, регионални и национални оценки на случаите на насилие срещу жени от страна на интимния партньор и глобални и регионални оценки на случаите на сексуално насилие срещу жени, което не е извършено от техния партньор“), 2021 г.

(20) Изказване пред пресата на д-р Ханс Хенри П. Клуге, регионален директор за Европа на Световната здравна организация, 7 май 2020 г.

(21) Европол, „Експлоатация на изолацията: Извършители и жертви на онлайн сексуално насилие над деца по време на пандемията от COVID-19“, 19 юни 2020 г.

(22) Евростат, Статистически данни за разликата в заплащането на жените и мъжете, февруари 2021 г.

(23) Евростат, „Children at risk of poverty or social exclusion“ (Децата, изложени на риск от бедност и социално изключване), октомври 2020 г..

(24) Доклад на Комисията от 2021 г. относно равенството между половете в ЕС.

(25) Доклад на Комисията от 2021 г. относно равенството между половете в ЕС.

(26) Eurocarers, The gender dimension of informal care („Измерението на неформалните грижи, свързано с пола“), 2017 г.

(27) Директива (ЕС) 2019/1158 на Европейския парламент и на Съвета от 20 юни 2019 г. относно равновесието между професионалния и личния живот на родителите и лицата, полагащи грижи, и за отмяна на Директива 2010/18/ЕС на Съвета (ОВ L 188, 12.7.2019 г., стр. 79).

(28) Цялото класиране съгласно индекса за равенство между половете е следното (за ЕС-28 и средна стойност): Швеция (83,9), Дания (77,4), Франция (75,1), Финландия (74,7), Нидерландия (74,1), Обединеното кралство (72,7), Ирландия (72,2), Испания (72,0), Белгия (71,4), Люксембург (70,3), Люксембург (70,3), средно за ЕС (67,9), Словения (67,7), Германия (67,5), Австрия (66,5), Италия (63,5), Малта (63,4), Португалия (61,3), Латвия (60,8), Естония (60,7), България (59,6), Хърватия (57,9), Кипър (56,9), Литва (56,3), Чехия (56,2), Полша (55,8), Словакия (55,5), Румъния (54,4), Унгария (53), Гърция (52,2).

(29) Gama, A., Pedro, A. R., de Carvalho, M. J. L., Guerreiro, A. E., Duarte, V., Quintas, J., Matias, A., Keygnaert, I. и Dias, S., „Domestic Violence during the COVID-19 Pandemic in Portugal“ („Домашно насилие по време на пандемията от COVID-19 в Португалия“), Portuguese Journal of Public Health, 2020 г., бр. 38 (Прил. 1), стр. 32–40.

(30) Европейски институт за равенство между половете, „Gender segregation in education, training and the labour market: Review of the implementation of the Beijing Platform for Action in the EU Member States“ (Полова сегрегация в образованието и обучението и на пазара на труда: Преглед на изпълнението на Пекинската платформа за действие в държавите — членки на ЕС“, 2017 г..

(31) Директива 2011/36/ЕС на Европейския парламент и на Съвета от 5 април 2011 г. относно предотвратяването и борбата с трафика на хора и защитата на жертвите от него и за замяна на Рамково решение 2002/629/ПВР на Съвета (ОВ L 101, 15.4.2011 г., стр. 1).

(32) Доклад относно Индекса за равенство между половете за 2020 г.

(33) Предложение на Комисията от 2 юли 2008 г. (COM(2008)0426).